b'\n_START_ARTICLE_\nLa storia di una donna\n_START_SECTION_\nJuoni\n_START_PARAGRAPH_\nAmpumahaavan saanut kaunis nainen tuodaan sairaalaan. L\xc3\xa4\xc3\xa4k\xc3\xa4ri l\xc3\xb6yt\xc3\xa4\xc3\xa4 p\xc3\xa4iv\xc3\xa4kirjan, joka kertoo tuntemattoman naisen tarinan. Orvoksi j\xc3\xa4\xc3\xa4nyt Beatrice on palkattu seuraneidoksi rikkaalle kreivitt\xc3\xa4relle, jonka poika Paolo viettelee h\xc3\xa4net. Kreivit\xc3\xa4r ajaa pois Beatricen, joka joutuu huijari Fabianon uhriksi. Lapsen synnytt\xc3\xa4nyt Beatrice p\xc3\xa4\xc3\xa4tt\xc3\xa4\xc3\xa4 kostaa Paololle, jonka morsian n\xc3\xa4kee heid\xc3\xa4t arveluttavassa tilanteessa. Fabiano yritt\xc3\xa4\xc3\xa4 saada haltuunsa Paololle uskotut salaiset asiakirjat. Beatrice katuu, paljastaa kaiken Paololle ja joutuu Fabianon ampumaksi. Paolo saapuu lapsensa kanssa sairaalaan lohduttamaan kuolevaa Beatricea.\n_START_SECTION_\nTeemat ja vastaanotto\n_START_PARAGRAPH_\nLa storia di una donna on tyypillinen esimerkki 1910-luvun elokuvadiivojen t\xc3\xa4hditt\xc3\xa4mist\xc3\xa4 melodraamoista, joissa oikeudeton nainen joutuu kaikin tavoin sadistisen miesten maailman uhriksi: raiskatuksi, aviottomaksi \xc3\xa4idiksi, prostituoiduksi ja lopulta sijaisk\xc3\xa4rsij\xc3\xa4n\xc3\xa4 tapetuksi. Yleis\xc3\xb6n ja kriitikkojen positiivisesti vastaanottama elokuva on samalla havainnollinen todiste Italian elokuvateollisuuden uusiutumiskyvytt\xc3\xb6myydest\xc3\xa4, joka lamautti sen 1920-luvun alussa: p\xc3\xa4iv\xc3\xa4kirjaan perustuvasta uudenlaisesta kerrontatavastaan huolimatta se kuvaa maailmaa, jota ei ensimm\xc3\xa4isen maailmansodan j\xc3\xa4lkeen ollut en\xc3\xa4\xc3\xa4 olemassa. Samaan aiheeseen perustuu Amleto Palermin vuonna 1928 ohjaama La confessioni di una donna (\xe2\x80\x9dEr\xc3\xa4\xc3\xa4n naisen tunnustukset\xe2\x80\x9d).\n_START_SECTION_\nRestaurointi\n_START_PARAGRAPH_\nElokuva on restauroitu Bolognan elokuva-arkistossa osana EU:n rahoittamaa projektia. Restauroitu versio perustuu Brasilian ja Belgian elokuva-arkistoissa s\xc3\xa4ilyneisiin alkuper\xc3\xa4isiin nitraattifilmikopioihin. Portugalin- sek\xc3\xa4 ranskan- ja flaaminkieliset v\xc3\xa4litekstit on k\xc3\xa4\xc3\xa4nnetty italiaksi. Alkuper\xc3\xa4isest\xc3\xa4 2000 metrin pituudesta on s\xc3\xa4ilynyt 1300 metri\xc3\xa4.'